
Text rozhodnutia
Súd: Krajský súd Žilina Spisová značka: 25Sd/277/2014 Identifikačné číslo súdneho spisu: 5014201121 Dátum vydania rozhodnutia: 12. 02. 2015 Meno a priezvisko sudcu, VSÚ: Mgr. Nora Tomková ECLI: ECLI:SK:KSZA:2015:5014201121.2 Uznesenie Krajský súd v Žiline, v právnej veci navrhovateľa: E. U., nar. XX. X. XXXX, r. č.: XXXXXX/XXXX, bytom E., W. XX, proti odporkyni: Sociálna poisťovňa, ústredie, so sídlom Ul. 29. augusta č. 8, 813 63 Bratislava, o invalidný dôchodok, takto r o z h o d o l : Súd konanie z a s t a v u j e . Odporkyni náhradu trov konania n e p r i z n á v a . o d ô v o d n e n i e : Odporkyňa napadnutým rozhodnutím č. XXX XXX XXXX X zo dňa 21. júla 2014 podľa § 70 ods. 1 a § 82 Zákona o sociálnom poistení v znení neskorších predpisov priznala navrhovateľovi od 12. mája 2014 invalidný dôchodok v sume 194,40 € mesačne. Proti rozhodnutiu odporkyne podal navrhovateľ včas opravný prostriedok, v ktorom namietal svoj nepriaznivý zdravotný stav. Na základe podaného opravného prostriedku bol zdravotný stav navrhovateľa opätovne posúdený posudkovým lekárom sociálneho poistenia odporkyne, pobočky Martin dňa 27. augusta 2014 a posudkovým lekárom sociálneho poistenia odporkyne, ústredie dňa 26. septembra 2014. Posudkoví lekári sociálneho poistenia zotrvali na pôvodnom posudku, že navrhovateľ je od 12. mája 2014 invalidný podľa § 71 ods. 1 Zákona o sociálnom poistení s mierou poklesu schopnosti vykonávať zárobkovú činnosť 50 % v porovnaní so zdravou fyzickou osobou. Druhostupňový posudkový lekár sociálneho poistenia MUDr. R. v lekárskej správe zo dňa 26. septembra 2014 uviedol: V odvolacom konaní sme sa oboznámili s celou doručenou zdravotnou dokumentáciou, so všetkými predloženými odbornými nálezmi, vykonali sme vlastné vyšetrenie. Navrhovateľ po nelokalizovanom netransmurálnom akútnom infarkte myokardu so včasnou koronarografiou s vykonanou implantáciou stentu. V10/2013 rekoronarografické vyšetrenie opäť s aplikáciou stentu, operačný výsledok dobrý, funkčné vyšetrenia ECHO a ergometria dokumentujú dobrú výkonnosť ľavej komory a schopnosť navrhovateľa zvládnuť stredne ťažkú záťaž. Vzhľadom k výsledku funkčných vyšetrení (nálezy viď. vyššie) stanovujeme MPSVZČ v strede daného rozpätia, t. j. 45 %. Ostatné ochorenia pri hodnotení vzájomných súvislostí MPSVZČ čiastočne ovplyvňujú, preto MPSVZČ zvyšujeme o 5 %. Vysoký krvný tlak pri liečbe stabilizovaný v terapeutickom pásme, nie sú prítomné ťažké orgánové zmeny, dorzalgia je s ľahkým obmedzením statodynamiky bez koreňového postihnutia, benígna hyperplázia prostaty je posudkovo nevýznamná. Celková miera poklesu schopnosti vykonávať zárobkovú činnosť je naďalej 50 % (I97/Kapitola IX., odd. A, položka 8b). Na pojednávaní navrhovateľ vzhľadom na záver druhostupňového posudkového lekára zobral opravný prostriedok späť a súhlasil s tým, aby súd konanie vo veci zastavil. Má k dispozícii nové kardiologické vyšetrenie z decembra 2014 a vo februári má ísť na nové kardiologické vyšetrenie, ak sa mu zdravotný stav zhorší a bude to verifikované v odbornom lekárskom náleze kardiologičky MUDr. D., podá si žiadosť o zvýšenie invalidného dôchodku. S poukazom na dispozitívny úkon navrhovateľa súd konanie zastavil v súlade s ust. § 250d ods. 3 O.s.p. v spojení s ust. § 250h ods. 2 O.s.p.. O trovách konania súd rozhodol primerane podľa ust. § 250h ods. 2 O.s.p. v spojení s ust. § 250l ods. 2 O.s.p., podľa ktorého, až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. V predmetnom konaní žalovanému správnemu orgánu trovy konania nevznikli, tieto si ani neuplatnil, preto o ich náhrade súd rozhodol tak, ako je uvedené vo výrokovej časti tohto rozhodnutia (odporkyni náhradu trov konania nepriznáva). Poučenie: Proti tomuto uzneseniu j e p r í p u s t n é odvolanie do 15 dní odo dňa jeho doručenia prostredníctvom Krajského súdu v Žiline na Najvyšší súd Slovenskej republiky v Bratislave, písomne v 3 vyhotoveniach. Vzhľadom k tomu, že sa účastníci konania vzdali práva podať odvolanie proti vyhlásenému rozhodnutiu, toto nadobudne právoplatnosť dňom doručenia poslednému z nich.

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2015:5014201121.2 (dáta aktuálne k 9. 11. 2026). Záväzné je znenie zverejnené súdom.




